‘मधुकर’ होर सुंततर सभाऽ दे माह्‌नू हे उनें अपनी जिंदगी च केई नौकरियां कितीय़ां ते छोड़ियां। ओह् चांह्‌दे तां केई उच्चे ओह्‌दें पर आसीन होई सकदे हे। स्यासत च पैर पाया तां उत्थें बी उनेंगी एह् म्हैल रास नेईं आया। उनें अपने आप गी कदें बी संस्थाएं दे झमेलें च नेईं आंदा। ओह् म्हेशां अज़ाद तबीयत दी जिंदगी जींदे रेह्। ओह् जित्थें बी गे उत्थूं दे गै होई गे। उनें जिस थढ़े पर बी कवता पढ़ी उयै थढ़ा उंदा होई गेआ। मधुकर होरें डोगरी च उसलै लिखना शुरु कीता हा। जिसलै डोगरी मसां घसूतडियां मारा करदी ही। उनें भाशा गी ओह् फंघ दित्ते जिंदी उड़ान सारा अंबर घुम्मन लगी। सैकड़े कताबें दा संपादन ते अनुवाद ते डोगरी साहित्य गी चार कवताएं दे संग्रैहें दे अलावा रेडियो आस्तै गीत, रूपक, बगैरा बी लिखे। उंदियें कवताएं दा पैह्‌ला संग्रैह् ‘नमियां मिंजरां’ डोगरी संस्था पास्सेआ छपने आला पैह्‌ला सुतंतर संग्रैह् हा।